b"\n_START_ARTICLE_\nMoviment antitabac al Tercer Reich\n_START_PARAGRAPH_\nDespr\xc3\xa9s que els metges alemanys fossin els primers a descobrir la relaci\xc3\xb3 entre el c\xc3\xa0ncer de pulm\xc3\xb3 i el tabac, s'inici\xc3\xa0 un fort moviment antitabac al Tercer Reich i es lider\xc3\xa0 la primera campanya antitabac de la hist\xc3\xb2ria moderna. Els moviments antitabac cresqueren a moltes nacions des del principi del segle XX, per\xc3\xb2 tengueren poc \xc3\xa8xit arreu excepte a Alemanya, on la campanya va rebre el suport del govern despr\xc3\xa9s de l'ascens dels Nazis al poder. Aquest seria el moviment en contra del tabac m\xc3\xa9s poder\xc3\xb3s del m\xc3\xb3n als anys 30 i a principis dels 40. Els l\xc3\xadders nacionalsocialistes condemnaren el consum de tabac i molts d'aquests el criticaren p\xc3\xbablicament. Sota el govern nazi prosper\xc3\xa0 la investigaci\xc3\xb3 sobre el tabac i els seus efectes en la salut, que seria la m\xc3\xa9s important del seu tipus en aquells temps. A m\xc3\xa9s de la investigaci\xc3\xb3 efectuada, l'aversi\xc3\xb3 personal d'Adolf Hitler envers el tabac, les pol\xc3\xadtiques reproductives dels nazis i l'associaci\xc3\xb3 del tabac amb l'antisemitisme i el racisme foren altres factors en suport de la campanya contra el tabac. _NEWLINE_La campanya antitabac dels nazis consist\xc3\xad a prohibir fumar als tramvies, autobusos i trens urbans, promoure l'educaci\xc3\xb3 saludable, limitar les racions de cigarrets a la Wehrmacht, organitzar classes m\xc3\xa8diques per als soldats i incrementar els impostos sobre el tabac. Els nacionalsocialistes tamb\xc3\xa9 imposaren limitacions als anuncis de tabac, restringiren fumar en espais p\xc3\xbablics i ho regularen als restaurants i a les cafeteries. El moviment antitabac no va tenir gaire efic\xc3\xa0cia en els primers anys del r\xc3\xa8gim nazi i, malgrat els esfor\xc3\xa7os de la campanya, l'\xc3\xbas del tabac cresqu\xc3\xa9 entre el 1933 i el 1939, tot i que posteriorment va disminuir entre els anys 1939 i 1945. Ni tan sols a final del segle XX, el moviment antitabac a l'Alemanya de la postguerra havia assolit tanta influ\xc3\xa8ncia com el dels temps del nacionalsocialisme.\n_START_SECTION_\nAntecedents\n_START_PARAGRAPH_\nEl sentiment antitabac ja existia a Alemanya a principis del segle XX. El 1904, els cr\xc3\xadtics del tabac organitzaren el primer grup antitabac del pa\xc3\xads, Deutscher Tabakgegnerverein zum Schutze der Nichtraucher (\xc2\xabAssociaci\xc3\xb3 Alemanya d'Opositors del Tabac per a la Protecci\xc3\xb3 dels No-fumadors\xc2\xbb), que existiria nom\xc3\xa9s durant un breu per\xc3\xadode. La seg\xc3\xbcent organitzaci\xc3\xb3 antitabac, Bund Deutscher Tabakgegner (\xc2\xabFederaci\xc3\xb3 d'Opositors del Tabac Alemanys\xc2\xbb), fou establerta el 1910 a Trautenau (Boh\xc3\xa8mia). El 1912 s'establiren m\xc3\xa9s organitzacions antitabac a les ciutats de Hannover i Dresden. El 1920 es form\xc3\xa0 la Bund Deutscher Tabakgegner in der Tschechoslowakei (\xc2\xabFederaci\xc3\xb3 d'Opositors del Tabac Alemanys a Txecoslov\xc3\xa0quia\xc2\xbb) a Praga, despr\xc3\xa9s que Txecoslov\xc3\xa0quia se separ\xc3\xa0s d'\xc3\x80ustria al final de la Primera Guerra Mundial. Tamb\xc3\xa9 s'establ\xc3\xad una Bund Deutscher Tabakgegner in Deutsch\xc3\xb6sterreich (\xc2\xabFederaci\xc3\xb3 d'Opositors del Tabac Alemanys a l'\xc3\x80ustria alemanya\xc2\xbb) el 1920 a Graz._NEWLINE_Tots aquests grups editaven publicacions que propugnaven no fumar. La primera publicaci\xc3\xb3 en alemany d'aquestes caracter\xc3\xadstiques va ser Der Tabakgegner (\xc2\xabL'Opositor del Tabac\xc2\xbb), publicada per l'organitzaci\xc3\xb3 boh\xc3\xa8mia entre els anys 1912 i 1932. Deutscher Tabakgegner (\xc2\xabOpositor del Tabac Alemany\xc2\xbb) es va publicar a Dresden del 1919 al 1935 i fou la segona publicaci\xc3\xb3 a tractar la tem\xc3\xa0tica en q\xc3\xbcesti\xc3\xb3. Les organitzacions antitabac tamb\xc3\xa9 estaven en contra del consum d'alcohol.\n_START_SECTION_\nInvestigaci\xc3\xb3\n_START_PARAGRAPH_\nLes investigacions i estudis sobre els efectes del tabac en la salut de la poblaci\xc3\xb3 estaven m\xc3\xa9s avan\xc3\xa7ades a Alemanya que a cap altra naci\xc3\xb3 quan els nazis ascendiren al poder, per la qual cosa foren uns bons fonaments per a la campanya antitabac. La relaci\xc3\xb3 entre el c\xc3\xa0ncer de pulm\xc3\xb3 i el tabac es va demostrar per primera vegada a l'Alemanya nazi, contr\xc3\xa0riament a la creen\xc3\xa7a popular que situa aquest descobriment als anys 50 i a c\xc3\xa0rrec de cient\xc3\xadfics brit\xc3\xa0nics i americans. Tamb\xc3\xa9, el terme \xc2\xabfumador passiu\xc2\xbb (\xc2\xabPassivrauchen\xc2\xbb) es va encunyar a Alemanya. Els projectes d'investigaci\xc3\xb3 subvencionats pels nazis revelaren m\xc3\xbaltiples efectes desastrosos del tabac sobre la salut. L'Alemanya nazi defensava la investigaci\xc3\xb3 epidemiol\xc3\xb2gica sobre els efectes perniciosos de l'\xc3\xbas del tabac. Hitler, personalment, don\xc3\xa0 suport financer al Wissenschaftliches Institut zur Erforschung der Tabakgefahren (\xc2\xabInstitut per a la Investigaci\xc3\xb3 dels Perills del Tabac\xc2\xbb) a la Universitat de Jena, amb Karl Astel al capdavant. Establert el 1941, va ser l'institut antitabac m\xc3\xa9s destacat del Tercer Reich._NEWLINE_Franz H. M\xc3\xbcller, el 1939, i E. Schairer, el 1943, empraren en un principi els m\xc3\xa8todes epidemiol\xc3\xb2gics de cas-control per estudiar el c\xc3\xa0ncer de pulm\xc3\xb3 entre els fumadors. El 1939, M\xc3\xbcller public\xc3\xa0 un estudi reportat en una publicaci\xc3\xb3 reputada sobre el c\xc3\xa0ncer, que enunciava que la prevalen\xc3\xa7a de c\xc3\xa0ncer de pulm\xc3\xb3 era m\xc3\xa9s alta entre els fumadors. M\xc3\xbcller, descrit com \xc2\xabel pare oblidat de l'epidemiologia experimental\xc2\xbb, era membre del Cos Automobilista Nacionalsocialista (NSKK) i del Partit Nazi (NSDAP). La dissertaci\xc3\xb3 m\xc3\xa8dica de M\xc3\xbcller, publicada el 1939, va ser el primer estudi epidemiol\xc3\xb2gic controlat de la relaci\xc3\xb3 entre el tabac i el c\xc3\xa0ncer de pulm\xc3\xb3. A part de mencionar la incid\xc3\xa8ncia creixent del c\xc3\xa0ncer de pulm\xc3\xb3 i moltes de les causes que hi havia al darrere, com la pols, el fum dels tubs d'escapament dels cotxes, la tuberculosi, els rajos X i els contaminants emesos per les f\xc3\xa0briques, el document de M\xc3\xbcller apuntava que \xc2\xabla significaci\xc3\xb3 del fum del tabac ha passat m\xc3\xa9s i m\xc3\xa9s a un segon pla\xc2\xbb._NEWLINE_Els metges del Tercer Reich sabien que fumar pot causar malalties card\xc3\xadaques, considerades les m\xc3\xa9s serioses de totes les que poden originar del tabac. L'\xc3\xbas de nicotina de vegades es consider\xc3\xa0 el responsable de l'increment dels casos d'infarts miocard\xc3\xadacs arreu del pa\xc3\xads. Els \xc3\xbaltims anys de la Segona Guerra Mundial, els investigadors consideraren la nicotina com un dels factors que hi havia darrere dels infarts coronaris que tenien una quantitat significativa del personal militar al Front Oriental. Un pat\xc3\xb2leg del Heer examin\xc3\xa0 vint-i-dos soldats joves que havien mort d'infart miocard\xc3\xadac al front i document\xc3\xa0 el 1944 que tots eren \xc2\xabfumadors entusiastes\xc2\xbb. Al report, hi citava l'opini\xc3\xb3 del pat\xc3\xb2leg Franz Buchner, que declarava els cigarrets com \xc2\xabun ver\xc3\xad coronari de primera categoria\xc2\xbb.\n_START_SECTION_\nLa postura de Hitler envers el tabac\n_START_PARAGRAPH_\nEl canceller alemany Adolf Hitler no suportava el consum de tabac; aquesta aversi\xc3\xb3 personal seva fou un altre dels m\xc3\xbaltiples catalitzadors de la campanya antitabac. Hitler fumava molt de jove (entre 25 i 40 cigarrets diaris), per\xc3\xb2 abandon\xc3\xa0 l'h\xc3\xa0bit concloent que era una \xc2\xabp\xc3\xa8rdua de doblers\xc2\xbb. En els anys seg\xc3\xbcents, Hitler vei\xc3\xa9 el fet de fumar com una cosa \xc2\xabdecadent\xc2\xbb i \xc2\xabla ira de l'home vermell contra l'home blanc, venjan\xc3\xa7a per haver-los donat licor blanc\xc2\xbb, i lamentava que \xc2\xabtants d'homes excel\xc2\xb7lents s'han perdut per culpa de l'enverinament del tabac.\xc2\xbb No li agradava gens que Eva Braun i Martin Bormann fumessin i es queixava del fumar continuat de Hermann G\xc3\xb6ring en llocs p\xc3\xbablics. A m\xc3\xa9s, es va emprenyar molt quan es va comissionar una est\xc3\xa0tua de G\xc3\xb6ring fumant un cigar._NEWLINE_Hitler desaprovava la llibertat de fumar del personal militar; el 2 de mar\xc3\xa7 de 1942, durant la Segona Guerra Mundial, digu\xc3\xa9 que \xc2\xabva ser un error, atribu\xc3\xafble als l\xc3\xadders de l'armada del moment, al comen\xc3\xa7ament de la guerra\xc2\xbb. Tamb\xc3\xa9 va dir que era \xc2\xabincorrecte dir que un soldat no pot viure sense fumar\xc2\xbb. Va prometre que, acabada la guerra, posaria fi a l'\xc3\xbas del tabac en les forces armades. Hitler encoratj\xc3\xa0 els seus amics propencs a no fumar i premi\xc3\xa0 els que ho deixaren. Sovint es considera que Hitler va ser el primer l\xc3\xadder nacional a advocar en contra del tabac; tanmateix Jaume I i VI, rei d'Anglaterra i d'Esc\xc3\xb2cia, ja era obertament antitabac 330 anys abans.\n_START_SECTION_\nPol\xc3\xadtiques reproductives\n_START_PARAGRAPH_\nLes pol\xc3\xadtiques de reproducci\xc3\xb3 dels nazis foren una ra\xc3\xb3 significativa en la campanya antitabac. Les dones que fumaven es consideraven vulnerables a l'envelliment prematur i a la p\xc3\xa8rdua d'atractiu f\xc3\xadsic; en conseq\xc3\xbc\xc3\xa8ncia, no estaven vistes com a bones mares i esposes d'una fam\xc3\xadlia alemanya exemplar. Werner Huttig, de la Rassenpolitisches Amt (\xc2\xabOficina de Pol\xc3\xadtiques Racials\xc2\xbb) del Partit Nazi va dir que la llet materna d'una mare fumadora contenia nicotina, afirmaci\xc3\xb3 que la investigaci\xc3\xb3 moderna ha confirmat. Martin Staemmler, un f\xc3\xadsic prominent durant el Tercer Reich, opinava que en les dones prenyades que fumaven hi havia un major nombre de morts fetals i avortaments espontanis. La higienista racial Agnes Bluhm, una dona molt coneguda a l'\xc3\xa8poca, expressava el mateix en el seu llibre del 1936. Els l\xc3\xadders nazis estaven preocupats per aquest fet perqu\xc3\xa8 volien que les dones alemanyes fossin tan reproductives com fos possible. Un article d'una publicaci\xc3\xb3 de ginecologia del 1943 exposava que les dones que fumaven tres o m\xc3\xa9s cigarrets diaris eren m\xc3\xa9s propenses a no tenir descend\xc3\xa8ncia que les dones no fumadores.\n_START_SECTION_\nAssociaci\xc3\xb3 amb l'antisemitisme i el racisme\n_START_PARAGRAPH_\nA m\xc3\xa9s de les seves preocupacions per la salut p\xc3\xbablica, els nazis estaven fortament influenciats per la ideologia; espec\xc3\xadficament, el moviment estava influ\xc3\xaft pels conceptes d'higiene racial i de puresa corporal. Els l\xc3\xadders nazis creien que no estava b\xc3\xa9 que la ra\xc3\xa7a superior fum\xc3\xa9s i que el consum de tabac suposava una \xc2\xabdegeneraci\xc3\xb3 racial\xc2\xbb. Els nazis veien el tabac com a \xc2\xabver\xc3\xad gen\xc3\xa8tic\xc2\xbb. Els higienistes racials s'oposaven a l'\xc3\xbas del tabac, tement que \xc2\xabcorromp\xc3\xa9s\xc2\xbb el \xc2\xabgermoplasma alemany\xc2\xbb. Els activistes antitabac nazis sovint provaren de mostrar el tabac com un vici dels negres degenerats._NEWLINE_Els nazis atribu\xc3\xafen als jueus la introducci\xc3\xb3 del tabac i dels seus efectes perjudicials. L'Esgl\xc3\xa9sia Adventista del Set\xc3\xa8 Dia alemanya va anunciar que fumar era un vici ins\xc3\xa0 escampat pels jueus. El 1941, Johann von Leers, editor del Nordische Welt (\xc2\xabM\xc3\xb3n N\xc3\xb2rdic\xc2\xbb), va proclamar en la cerim\xc3\xb2nia d'obertura del Wissenschaftliches Institut zur Erforschung der Tabakgefahren que el \xc2\xabcapitalisme jueu\xc2\xbb era el responsable de la propagaci\xc3\xb3 de l'\xc3\xbas de tabac arreu d'Europa. Va dir que la primera tabaquera en s\xc3\xb2l alemany la van dur els jueus i que controlaven la ind\xc3\xbastria del tabac des d'Amsterdam, el punt principal d'entrada de plantes del g\xc3\xa8nere Nicotiana a Europa.\n_START_SECTION_\nMesures\n_START_PARAGRAPH_\nEls nazis empraven bastants t\xc3\xa0ctiques de relacions p\xc3\xbabliques per conv\xc3\xa8ncer la poblaci\xc3\xb3 general d'Alemanya de no fumar. Algunes revistes sanit\xc3\xa0ries populars, com Gesundes Volk (\xc2\xabGent Saludable\xc2\xbb), Volksgesundheit (\xc2\xabSalut de la Gent\xc2\xbb) i Gesundes Leben (\xc2\xabVida Saludable\xc2\xbb), publicaren advert\xc3\xa8ncies sobre les conseq\xc3\xbc\xc3\xa8ncies que fumar podia tenir per a la salut i p\xc3\xb2sters que mostraven els efectes perjudicials del tabac. S'enviaren missatges antitabac als llocs de treball de la gent, sovint amb l'ajuda de les Joventuts Hitlerianes (HJ) i les Bund Deutscher M\xc3\xa4del (BDM). La campanya antitabac duta a terme pels nazis tamb\xc3\xa9 inclo\xc3\xafa educaci\xc3\xb3 sanit\xc3\xa0ria: el juny del 1939 es form\xc3\xa0 un Departament contra els Perills de l'Alcohol i el Tabac, i el Reichsstelle f\xc3\xbcr Rauschgiftbek\xc3\xa4mpfung (\xc2\xabDepartament pel Conflicte contra les Drogues T\xc3\xb2xiques\xc2\xbb) tamb\xc3\xa9 ajud\xc3\xa0 a la campanya. Es publicaren nombrosos articles que advocaven en contra de fumar a les revistes Die Genussgifte (\xc2\xabEls Estimulants Recreacionals\xc2\xbb), Auf der Wacht (\xc2\xabA la Gu\xc3\xa0rdia\xc2\xbb) i Reine Luft (\xc2\xabAire Net\xc2\xbb); aquesta \xc3\xbaltima era la principal publicaci\xc3\xb3 del moviment antitabac al Tercer Reich. L'Institut per a la Investigaci\xc3\xb3 dels Perills del Tabac de Karl Astel a la Universitat de Jena adquir\xc3\xad i distribu\xc3\xad centenars de reimpressions de Reine Luft._NEWLINE_Reconeguts els efectes perjudicials de fumar sobre la salut, es promulgaren m\xc3\xbaltiples articles de la legislaci\xc3\xb3 antitabac. A finals dels anys 30, els nazis implementaren cada vegada m\xc3\xa9s lleis en contra del tabac. El 1938, tant la Luftwaffe com la Reichspost prohibiren el tabac. Es prohib\xc3\xad fumar no nom\xc3\xa9s a les institucions de salut, sin\xc3\xb3 tamb\xc3\xa9 a moltes oficines p\xc3\xbabliques i cases de rep\xc3\xb2s. Les comares tenien prohibit fumar mentre servien. El 1939, el partit nazi prohib\xc3\xad fumar a tots els seus locals oficials i Heinrich Himmler, el llavors cap de Schutzstaffel (SS), restring\xc3\xad als policies i oficials de SS que fumassin quan estaven de servei. Tamb\xc3\xa9 s'il\xc2\xb7legalitz\xc3\xa0 fumar a les escoles._NEWLINE_El 1941 es prohib\xc3\xad el consum de tabac en els tramvies a seixanta ciutats germ\xc3\xa0niques. Tamb\xc3\xa9 es prohib\xc3\xad fumar als refugis antiaeris, tot i que alguns refugis tenien habitacions separades a posta per fumar. Es procurava, sobretot, prevenir que les dones fumassin. El president de l'Associaci\xc3\xb3 M\xc3\xa8dica d'Alemanya anunci\xc3\xa0 que \xc2\xables dones alemanyes no fumen\xc2\xbb. Les dones prenyades, les de menys de 25 anys i les de m\xc3\xa9s de 55 no rebien cartilles de racionament de tabac durant la Segona Guerra Mundial. Existien restriccions a l'hora de vendre tabac a les dones, imposades en la ind\xc3\xbastria d'hospitalitat i de venda al detall d'aliments. Hi havia tamb\xc3\xa9 pel\xc2\xb7l\xc3\xadcules antitabac dirigides a les dones que es mostraven p\xc3\xbablicament i els diaris publicaven editorials que discutien el fet de fumar i els seus efectes. Es prenien mesures estrictes en aquest aspecte; per exemple, l'Organitzaci\xc3\xb3 Nacionalsocialista de C\xc3\xa8l\xc2\xb7lules de les F\xc3\xa0briques (NSBO) anunci\xc3\xa0 que acomiadaria les seves membres que fumassin p\xc3\xbablicament. El seg\xc3\xbcent pas de la campanya antitabac fou prohibir-lo als menors de 18 anys, dut a terme el juliol del 1943. L'any seg\xc3\xbcent es va il\xc2\xb7legalitzar fumar als autobusos i als trens urbans per iniciativa personal de Hitler, que temia que les dones que els empressin fossin fumadores passives._NEWLINE_A m\xc3\xa9s, s'imposaren restriccions als anuncis de tabac i de productes relacionats, promulgades el 7 de desembre de 1941 i signades per Heinrich Hunke, president del Consell de Publicitat. Es prohibiren completament els anuncis que mostraven el tabac com una cosa inofensiva o una expressi\xc3\xb3 de la masculinitat. Tamb\xc3\xa9 foren prohibits els activistes que ridiculitzaven el moviment antitabac, aix\xc3\xad com els p\xc3\xb2sters que l'anunciaven a les vies del tren, les regions rurals, els estadis i les pistes de carreres. Es prohib\xc3\xad tamb\xc3\xa9 anunciar-lo a trav\xc3\xa9s de meg\xc3\xa0fons o per correu._NEWLINE_Tamb\xc3\xa9 es restring\xc3\xad el tabac a la Wehrmacht. Les racions de cigarrets als militars estaven limitades a sis unitats di\xc3\xa0ries per soldat. De vegades se'ls venien cigarrets extres, sobretot quan no hi havia avan\xc3\xa7 militar ni retirades al camp de batalla, per\xc3\xb2 estaven restringits a 50 unitats mensuals per cap. Els soldats adolescents que servien a la 12a Divisi\xc3\xb3 SS Panzer Hitlerjugend rebien llepolies en lloc de tabac. No es permetia tampoc l'\xc3\xbas de tabac al personal auxiliar femen\xc3\xad de la Wehrmacht. Les lectures m\xc3\xa8diques eren gestionades per persuadir els militars a deixar de fumar. El 3 de novembre de 1941 es promulg\xc3\xa0 una ordenan\xc3\xa7a que apujava les taxes sobre el tabac aproximadament entre un 80% i un 95% del preu de venda. Seria l'augment m\xc3\xa9s car dels impostos sobre el tabac fins m\xc3\xa9s de 25 anys despr\xc3\xa9s de la caiguda del r\xc3\xa8gim nazi.\n_START_SECTION_\nDespr\xc3\xa9s de la Segona Guerra Mundial\n_START_PARAGRAPH_\nDespr\xc3\xa9s del col\xc2\xb7lapse de l'Alemanya nazi, acabada la Segona Guerra Mundial, les manufactureres de cigarrets estatunidenques prest entraren en el mercat negre alemany. El contraban il\xc2\xb7legal de tabac era prevalent i la campanya antitabac comen\xc3\xa7ada pels nazis va desapar\xc3\xa8ixer despr\xc3\xa9s de la caiguda del Tercer Reich. El 1949, prop de 400 milions de cigarrets manufacturats als Estats Units entraven a Alemanya de forma il\xc2\xb7legal cada mes. El 1954, devers dos mil milions de cigarrets su\xc3\xafssos entraren de contraban a Alemanya i It\xc3\xa0lia. Com a part del Pla Marshall, els Estats Units enviaren tabac de franc a Alemanya; la quantitat de tabac enviada va ser de 24.000 tones el 1948 i de fins a 69.000 tones el 1949. El govern federal dels Estats Units invert\xc3\xad 70 milions de d\xc3\xb2lars en el programa, que prove\xc3\xafa d'ingressos les empreses manufactureres de tabac del pa\xc3\xads. El consum anual de cigarrets per capita de l'Alemanya de la postguerra augment\xc3\xa0 de 460 el 1950 a 1.523 el 1963. Durant aquesta \xc3\xa8poca, la campanya antitabac a Alemanya va ser incapa\xc3\xa7 d'assolir un cl\xc3\xadmax com el que havia aconseguit la dels nazis els anys 1939\xe2\x80\x931941 i la investigaci\xc3\xb3 sobre els efectes del tabac en la salut havia \xc2\xabemmudit\xc2\xbb, segons paraules de Robert N. Proctor."